CELEX: 32020D2073
Language: fi
Date: 2020-12-07 00:00:00
Title: Neuvoston päätös (EU) 2020/2073, annettu 7 päivänä joulukuuta 2020, EU–Turkki-assosiaationeuvostossa Euroopan unionin puolesta otettavasta kannasta maataloustuotteiden kauppajärjestelmästä tehdyn EY–Turkki-assosiaationeuvoston päätöksen N:o 1/98 muuttamiseen korvaamalla sen käsitteen ”peräisin olevat tuotteet” (alkuperätuotteet) määrittelyä ja hallinnollisen yhteistyön menetelmiä koskeva pöytäkirja 3

15.12.2020   
               
               
                  FI
               
               
                  Euroopan unionin virallinen lehti
               
               
                  L 424/49
               
            
         NEUVOSTON PÄÄTÖS (EU) 2020/2073,
         annettu 7 päivänä joulukuuta 2020,
         EU–Turkki-assosiaationeuvostossa Euroopan unionin puolesta otettavasta kannasta maataloustuotteiden kauppajärjestelmästä tehdyn EY–Turkki-assosiaationeuvoston päätöksen N:o 1/98 muuttamiseen korvaamalla sen käsitteen ”peräisin olevat tuotteet” (alkuperätuotteet) määrittelyä ja hallinnollisen yhteistyön menetelmiä koskeva pöytäkirja 3
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Unioni teki 25 päivänä helmikuuta 1998 EY–Turkki-assosiaationeuvoston päätöksen N:o 1/98 maataloustuotteiden kauppajärjestelmästä (1), jäljempänä ’päätös’, neuvoston päätöksellä 98/223/EY, ja se tuli voimaan 1 päivänä tammikuuta 1998,
                  
               
                     (2)
                  
                  
                     Päätökseen sisältyy käsitteen ”peräisin olevat tuotteet” (alkuperätuotteet) määrittelyä ja hallinnollisen yhteistyön menetelmiä koskeva pöytäkirja 3, jäljempänä ’pöytäkirja 3’. Pöytäkirja 3 korvattiin EY–Turkki-assosiaationeuvoston päätöksellä N:o 3/2006 (2) hyväksytyllä uudella pöytäkirjalla. Pöytäkirjassa 3 olevan 39 artiklan nojalla assosiaationeuvosto voi päättää pöytäkirjan 3 määräysten muuttamisesta.
                  
               
                     (3)
                  
                  
                     Assosiaationeuvosto hyväksyy ennen vuoden 2023 loppua pidettävässä seuraavassa kokouksessaan päätöksen sopimuksen muuttamisesta korvaamalla pöytäkirja 3, jäljempänä ’päätös’.
                  
               
                     (4)
                  
                  
                     On aiheellista määrittää kanta, joka otetaan unionin puolesta assosiaationeuvostossa, koska päätöksellä tulee olemaan unionia sitovia oikeusvaikutuksia.
                  
               
                     (5)
                  
                  
                     Unioni teki etuuskohteluun oikeuttavia Paneurooppa–Välimeri-alkuperäsääntöjä koskevan alueellisen yleissopimuksen, jäljempänä ’yleissopimus’, neuvoston päätöksellä 2013/94/EU (3), ja yleissopimus tuli voimaan 1 päivänä toukokuuta 2012. Siinä vahvistetaan yleissopimuksen sopimuspuolten välillä tehtyjen asiaankuuluvien kahdenvälisten vapaakauppasopimusten nojalla kaupattavien tavaroiden alkuperää koskevat määräykset, joita sovelletaan rajoittamatta kuitenkaan mainituissa kahdenvälisissä sopimuksissa määrättyjen periaatteiden noudattamista.
                  
               
                     (6)
                  
                  
                     Yleissopimuksen 6 artiklassa määrätään, että kukin sopimuspuoli toteuttaa asianmukaiset toimenpiteet varmistaakseen yleissopimuksen tosiasiallisen soveltamisen. Tätä varten päätöksellä lisätään pöytäkirjaan 3 dynaaminen viittaus yleissopimukseen, jotta siinä viitattaisiin aina yleissopimuksen viimeiseen voimassa olevaan versioon.
                  
               
                     (7)
                  
                  
                     Yleissopimuksen muutoksesta käytyjen keskustelujen tuloksena laadittiin uudet nykyaikaistetut ja joustavammat alkuperäsäännöt, jotka on määrä sisällyttää yleissopimukseen. Unioni ja Turkin tasavalta ovat sopineet alkavansa mahdollisimman pian soveltaa yleissopimuksen sääntöihin perustuvia vaihtoehtoisia alkuperäsääntöjä, joita voidaan käyttää kahdenvälisesti vaihtoehtona yleissopimuksen alkuperäsääntöjen soveltamiselle siihen asti, kun yleissopimuksen muutos tehdään ja se tulee voimaan, jäljempänä ’siirtymäsäännöt’. Päätöksessä määrätään näin ollen myös siirtymäsäännöistä.
                  
               
                     (8)
                  
                  
                     Olisi säilytettävä mahdollisuus käyttää EFTA-valtioista, Färsaarista, unionista, Turkin tasavallasta, vakautus- ja assosiaatioprosessin osallistujista, Moldovan tasavallasta, Georgiasta ja Ukrainasta muodostuvalla kumulaatiovyöhykkeellä EUR.1-tavaratodistuksia tai alkuperäilmoituksia EUR–MED-tavaratodistusten tai EUR–MED-alkuperäilmoitusten sijaan niistä yleissopimuksen määräyksistä poiketen, joita sovelletaan kyseisten osallistujien väliseen diagonaaliseen kumulaatioon.
                  
               
                     (9)
                  
                  
                     Unionin kannan assosiaationeuvostossa olisi sen vuoksi perustuttava päätösluonnokseen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Assosiaationeuvostossa unionin puolesta otettava kanta maataloustuotteiden kauppajärjestelmästä tehdyn EY–Turkki-assosiaationeuvoston päätöksen N:o 1/98 muuttamiseen korvaamalla sen pöytäkirja 3 perustuu assosiaationeuvoston päätösluonnokseen (4).
         
         
            2 artikla
            Tämä päätös tulee voimaan päivänä, jona se hyväksytään, ja sen voimassaolo päättyy 31 päivänä joulukuuta 2023.
         
         
            Tehty Brysselissä 7 päivänä joulukuuta 2020.
            
               
                  Neuvoston puolesta
               
               
                  Puheenjohtaja
               
               M. ROTH
            
         
         
            (1)  EYVL L 86, 20.3.1998, s. 1.
         
            (2)  EY–Turkki-assosiaationeuvoston päätös N:o 3/2006, annettu 19 päivänä joulukuuta 2006, maataloustuotteiden kauppajärjestelmästä 25 päivänä helmikuuta 1998 tehdyn EY–Turkki-assosiaationeuvoston päätökseen N:o 1/98 liitetyn pöytäkirjan 3 muuttamisesta (ks. asiakirja CE-TR 110/06 osoitteessa http://register.consilium.europa.eu).
         
            (3)  Neuvoston päätös 2013/94/EU, annettu 26 päivänä maaliskuuta 2012, etuuskohteluun oikeuttavia Paneurooppa–Välimeri-alkuperäsääntöjä koskevan alueellisen yleissopimuksen tekemisestä (EUVL L 54, 26.2.2013, s. 3).
         
            (4)  Ks. asiakirja ST 11128/20 osoitteessa http://register.consilium.europa.eu